Ջերմորեն ողջունելով հյուրերին՝ նախարարը նշեց. «Ուրախ եմ ձեզ հյուրընկալել սփյուռքի նախարարությունում: Այսօր մեզ հնարավորություն է ընձեռված հանդիպելու և շնորհակալություն հայտնելու արվեստագետ Արիս Նադիրյանին, ով ծնվել է հայկական մշակույթի ամենագեղեցիկ կենտրեններից մեկում՝ Սպահանում: Արիսը երաժշտական կրթություն ստացել է Լոնդոնում, բայց ոգին, սիրտը հայկական երաժշտությամբ և արվեստով է լցված: Լոնդոնում հիմնադրելով և ղեկավարելով «Լոնդոնի Հայկական օպերան», Արիս Նադիրյանը միավորել է հայ համայնքի երաժիշտներին ու արվեստագետներին՝ բրիտանական հասարակությանը ներկայացնելով հայկական դասական երաժշտությունը: Նա հավուր պատշաճի բեմադրել է Արմեն Տիգրանյանի «Անուշ» և Տիգրան Չուխաջյանի «Կարինե» օպերաները»: